पिछले कुछ अर्से से बॉलिवुड मेकर्स को शादी बेस फिल्में बनाने का जुनून सवार हुआ है, इस क्रम में सीमित बजट में बनी 'शुभ मंगल सावधान' जब बॉक्स आफिस पर अपनी लागत वसूलने के बाद जब अच्छाखासा मुनाफा कमाने में कामयाब रही तो इसके झट इस टॉपिक पर एकसाथ 4 और मेकर्स ने अपनी फिल्में शुरू कर दीं। पिछले हफ्ते रिलीज हुई डायरेक्टर लव रंजन की 'सोनू के टीटू की स्वीटी' भी इस वेडिंग के इर्दगिर्द घूमती कहानी है बॉक्स आफिस पर यह फिल्म ने पहले हफ्ते में लागत वसूलने के बाद प्रॉफिट कमाने में कामयाब रही तो इस फिल्म के मेकर को लगा अब झटपट 'वीरे की वेडिंग' भी कर दी जाए।दूसरी ओर, इस फिल्म के साथ पहले से एक और झमेला भी चल रहा था। दरअसल, करीना कपूर, सोनम कपूर स्टारर 'वीरे दी वेडिंग' से पहले अपनी फिल्म को रिलीज करने की जल्दबाजी के चक्कर में इस फिल्म के डायरेक्टर साहब ने बेचारे 'वीरे की वेडिंग' को वीरानी, गुमनामी के बीच ही कर दिया। ऐसे में रिलीज के पहले ही दिन होली का हॉलीडे होने के बावजूद फिल्म जब यह फिल्म एक करोड़ का कलेक्शन भी नहीं कर पाई तो साफ हो गया कि दर्शक इस शादी में बाराती नहीं बनने का फैसला शायद पहले ही कर चुके थे।कहानी: वीर (पुलकित सम्राट) दिल्ली का एक ऐसा पंजाबी मुंडा है जो वही करता है जो उसका दिल कहता है। अगर दो शब्दों में कहा जाए तो वीर को आप रोड साइड रोमियो कह सकते हैं। हां, वीर की एक खूबी यह भी है कि वह मुश्किल में किसी अनजान की मदद करने को भी हरदम तैयार रहता है। वीर के पापा बिजनसमैन हैं और अपने बेटे की इन हरकतों से परेशान हैं। उन्हें लगता है अगर वीरे की शादी कर दी जाए तो वह सही राह पर आ जाएगा। दूसरी ओर, वीर को गीत (कृति खरबंदा) से प्यार है, लेकिन वीर अपनी फैमिली से अपने प्यार के बारे में बात नहीं करता। गीत को भी यही लगता है कि उसके घर वाले वीर से उसकी शादी करने को राजी नहीं होंगे। यहां से बात मार-पिटाई तक पहुंचती है तो गीत की फैमिली ऐसे लड़के से अपनी बेटी की शादी करने को राजी नहीं जो बात-बात पर मारपीट करने लगे। इसी बीच इस लव स्टोरी में वीर की चचेरे भाई बल्ली (जिमी शेरगिल) की एंट्री होती है। बल्ली कुछ ज्यादा ही दबंग किस्म का बंदा है, बेशक बल्ली की शादी अब तक ना हो पाई हो लेकिन अब उसका मकसद अपने भाई वीर की गीत से शादी कराना है। रिव्यू: पुलकित ने ना जाने क्यों अपने अंदर यह वहम पाल रखा है कि वह सलमान खान से कम नहीं हैं। पुलकित पर सलमान का हैंगओवर इतना ज्यादा है कि अपनी हर फिल्म में कुछ नया करने की बजाए बस सलमान खान की कॉपी करने में लग जाते है और यहीं मार खाते है। इस फिल्म में भी उन्होंने बस यही कुछ किया है। पुलकित के ऑपोजिट नजर आई कृति खरबंदा ने अपने किरदार के लिए अच्छी मेहनत की है। सतीश कौशिक अपने उसी स्टाइल में है जिसमें आप उन्हें बरसों से देखते रहे हैं। फिल्म की यूएसपी बल्ली के किरदार में नजर आई जिसमें जिम्मी शेरगिल ने शानदार ऐक्टिंग की है। जिम्मी जब भी स्क्रीन पर आते है तभी दर्शकों के चेहरों पर हल्की हंसी आती है। बेहद कमजोर स्क्रीनप्ले के बीच ऐसी कॉमिडी है जो हंसाने की बजाए टार्चर करने का काम करती है। ऐसा लगता है डायरेक्टर आशु त्रिखा ने इस फिल्म को बेमन से बनाया है तभी तो शुरू होने के चंद मिनट बाद ही ट्रैक से उतरी कहानी को आशु अंत तक ट्रैक पर वापस नहीं ला पाए। फिल्म के गाने ऐसे है जो स्क्रीन पर तो आपको थोड़ा-बहुत अच्छे लगें लेकिन हॉल से बाहर आने के बाद आपको शायद ही किसी एक गाने का अंतरा भी याद रह पाए। और हां, एक कॉमिडी फिल्म को सूत्रधार बने विजय राज से शुरू कराने की वजह भी समझ से परे है। ऐसे में हम आपको वीरे की इस वेडिंग के बाराती बनने की सलाह बिल्कुल नहीं देंगे, फिर भी आप वेडिंग में अपने रिस्क पर शरीक होना चाहते है तो हम क्या कहें।